<classify> BARAZA la Taifa la Usimamizi na Uhifadhi wa Mazingira NEMC limetangaza kwamba malipo yote kwa baraza hilo yatapitia mfumo wa serikali wa malipo kwa njia ya kielektroniki GePG .Akitangaza uamuzi huo kwa waandishi wa habari mwishoni mwa wiki, Mkurugenzi wa Fedha na Utawala wa NEMC, Charles Wangwe alisema mfumo huo utarahisisha ukusanyaji wa ada na tozo mbalimbali na kuongeza kwamba mfumo huo utaondoa upoteaji wa fedha inayopaswa kulipwa kwa NEMC. Mfumo huu umeanza rasmi kutumika tarehe 23 Machi 2019 na utasaidia kuwaondolea kero wananchi pamoja na wadau wa mazingira katika kufanya malipo na kupelekea Baraza kupata mapato stahiki kwa wakati, alisema Wangwe. Alifafanua kumekuwepo na ucheleweshaji wa malipo ya tozo na ada za mwaka kwa wadau wa mazingira. Lakini mfumo huu utasaidia kupata taarifa kamili za malipo kwa wadau wote na kurahisisha ufuatiliaji kwa wale ambao hawajafanya malipo.Natoa mwito kwa wananchi na wadau wa mazingira kufanya malipo ya mwaka kwa kipindi kilichowekwa katika Sheria ya Mazingira ya mwaka 2004. Kufanya kinyume na hivyo sheria kali zitachukuliwa, ikiwa ni pamoja na kupigwa faini na kufutiwa usajili. Watakaofutiwa usajili itabidi waombe upya, alifafanua.Wangwe alifafanua kuwa watakaofutiwa usajili ni pamoja na wadau wa tathmini ya athari kwa mazingira kwa kitendo cha kutolipa tozo ya mwaka kwa wakati. Nao itawalazimu kuomba usajili upya.Ili kuepuka usumbufu huo ninawaomba wadau wote kutekeleza wajibu wao kwa kulipa ada na tozo stahiki kwa wakati ili kuleta ufanisi katika utendaji kazi, alisema Wangwe.Alisema njia rahisi ya kufanya malipo ni kufika katika ofisi za NEMC zilizopo Mikocheni Regent Estate Plot No.28,29 30 au simu namba 0677 069 967 kwa lengo la kupata Control number itakayomwezesha kwenda kulipa katika Benki ya CRDB kwa akaunti namba 0150005055800 au NMB 201100024189 zinazopatikana katika mikoa yote nchini.Aliongeza walipaji wapate control number kabla ya kufanya malipo ili waweze kuepuka usumbufu kwa kuwa utaratibu mpya unahitaji namba hiyo itakayotoa utambulisho wa malipo katika huduma iliyoombwa na si vinginevyo.Mfumo huu utasaidia kupunguza upotevu wa fedha ambazo zilikuwa hazifiki katika sehemu husika kutoka ana kupita katika mikono ya watu wengi, hivyo kupitia mfumo huu utakwenda kuondoa tatizo hilo, alisema Wangwe. nunua laini  <topic>: kitaifa 